
                               LOKALNA UPRAVA I SAMOUPRAVA

1. Objasni pojam lokalne uprave i samouprave?

Pojam LOKALNI upućuje da su određeni poslovi spušteni na onu razinu koja je najbliža i često najprimjerenija građanima u zadovoljavanju njihovih svakodnevnih životnih interesa i potreba.

Pojam lokalna uprava upućuje na veći stupanj centralizacije i manju samostalnost lokalnih zajednica, širi  teritorijalni upravni sistem.

Pojam lokalna samouprava asocira na engleski sistem i praksu poznatu po širokoj autonomiji lokalnih jedinica i tzv. vertikalnoj diobi vlasti u kojoj se lokalna samouprava javlja kao protuteža državnoj vlasti.

Razlikujemo 4 instituta:

1.LOKALNI SUSTAV UPRAVLJANJA-sustav upravljanja na području užem od države

2.LOKALNA ZAJEDNICA-oblik neposredne međusobne povezanosti ljudi na temelju prostorne bliskosti

3.LOKALNA UPRAVA-ukupnost lokalnih sustava upravljanja unutar države, gledajući prvenstveno s aspekta cjeline državnog sustava

4.JEDINICE LOKALNE SAMOUPRAVE - a) pojedinac i institucija

                                                                            -oblici forme kroz koje se uprava uspostavlja

                                                                        b) lokalna zajednica-država

2.Šmidovnik – pojam lokalne zajednice?

Lokalna zajednica je takva teritorijalna društvena zajednica gdje na najnižoj razini nastaju određene zajedničke potrebe stanovnika, koje se mogu riješiti samo na zajednički način. 

Lokalna zajednica predstavlja prvu i najnižu razinu u hijerarhiji zajednica.

Supstancijalni elementi lokalne zajednice:

1-teritorij

2-stanovništvo

3-svijest ljudi o njihovom zajedničkom pripadanju određenom teritoriju

Lokalna zajednica ima ulogu nositelja lokalne samouprave.

Lokalna samouprava je prije svega pravnosistemska institucija koja određuje položaj lokalne zajednice. Dva bitna i ključna određenja lokalne samouprave su:SOCIOLOGIJSKO I PRAVNOSISTEMSKO.

Konstitutivni – gradivni elementi institucije lokalne samouprave su:

1-teritorijalni element

2-funkcionalni element

3-organizacijski element

4-materijalno – financijski element

5-pravni element

3.Objasni zašto je Engleska kolijevka lokalne samouprave-nastanak prve župe?

Lokalna samouprava u Engleskoj je po svojoj naravi izvorna i samonikla institucija  a Engleska se shvaća kao zemlja kolijevka lokalne samouprave.

Župa je najstariji oblik teritorijalne organizacije Britanskog prostora javlja se krajem VII i početkom VIII stoljeća kada je na djelu proces intenzivne kristijanizacije prostora.

4.Razvoj župe do XIX stoljeća? 

Župa je najstariji oblik teritorijalne organizacije Britanskog prostora javlja se krajem VII i početkom VIII stoljeća kada je na djelu proces intenzivne kristijanizacije prostora. Do XVI stoljeća djelokrug župe bio je uglavnom ograničen na poslove u svezi s crkvom i njenom imovinom. Početkom XVI stoljeća djelokrug župe se proširuje na javne poslove lokalnog karaktera(održavanje lokalnih putova i mostova),u XVII stoljeću preuzimaju i skrb o siromasima. U XVIII stoljeću u Engleskoj dolazi do uvođenja novih elemenata u sustav lokalne samouprave, vrijedi sustav enumeracije u razgraničenju između središnjih i lokalnih poslova. Zbog toga lokalne jedinice smiju smo ono na što ih je centralni zakon izričito ovlastio, ako bi njihove odluke prekoračile te granice mogu se napadati pred redovnim sudovima. XIX stoljeće označava prekretnicu  jer do tada u poslovima koji su od općeg interesa za lokalno stanovništvo više ne sudjeluju svi stanovnici župe nego samo povlašteni sloj.

Engleska lokalna samouprava ima nekoliko razina organiziranja: regionalne  jedinice, ispod nje seoske i gradske distrikte tj. gradove i kao najnižu razinu ima župu.

5.Francuska – pojam intendant objasni?

Francuski model lokalne samouprave datira od francuske revolucije i Napoleonovog carstva. Dominirala je teorija o narodnim pravicama općine kao temeljne teritorijalne jedinice. Francuska kao izrazito centralistička država svoje je općine oblikovala po načelu jedno naselje – jedna općina te je zbog toga u Francuskoj izrazito velik broj općina. Francuske općine mogu se povezivati u međuopćinske organizme: sindikate općina, distrikte, gradske zajednice.

Francuski sustav središnjeg nadzora lokalne vlasti ima svojeg predšasnika u instituciji intendanta koji je prethodnik Napoleonovog prefekta. Razvoj institucije intendanta u srednjem vijeku posebno u XV stoljeću kada je ta osoba bila kraljev agent, administrativni sudac i nadzornik općinskog djelovanja.

6.Čimbenici koji određuju veličinu lokalne zajednice?
1-Geografski ili prirodni faktor

2-Vremenski faktor

3-Ekonomsko-tehnički faktor

4-Politički faktor

5-Faktor urbanizacije

6-Sociološki faktor

7-Upravni faktor

7.Tipovi vlasti u gradovima SAD-a, city manager?

SAD imaju vrlo slojevitu strukturu lokalne samouprave, gradske vlasti služe izravno potrebama naroda, ingerencije u pravilu dobivaju od države ali u puno situacija djeluju nezavisno. Opća karakteristika je da svi gradovi imaju središnje vijeće koje biraju birači i izvršnog dužnosnika.

Postoje tri opća tipa gradskih vlasti:

1-Gradonačelnik i gradsko vijeće

2-Povjerenstvo

3-Gradski upravitelj (city manager)  

1-Gradonačelnik i gradsko vijeće čine najstariji oblik gradske vlasti. Gradonačelnik imenuje načelnike gradskih odjela i druge dužnosnike, ima pravo veta nad gradskim uredbama, često je odgovoran za pripremu gradskog proračuna.

Gradsko vijeće odobrava uredbe, gradske zakone, određuje porezne stope za imovinu, raspoređuje novac odjelima.

2-Povjerenstvo objedinjuje zakonodavne i izvršne funkcije u jednu skupinu sa tri ili više dužnosnika koji se biraju na gradskoj razini. Svaki povjerenik nadgleda rad jednog ili više odjela.

3-Gradski upravitelj – potrebna je stručnost za upravljanje, zbog toga se većina izvršnih oblasti (provođenje zakona i pružanje usluga) povjerava visokokvalificiranom i menadžerski osposobljenom profesionalcu. Nema ograničen mandat, obavlja dužnost do onog trenutka dok je gradsko vijeće zadovoljno njegovim radom.

Prvi gradovi: Dallas, Phoenix.

8.Mletačka vlast?

U 15. st. Dalmatinski gradovi postaju sastavnim dijelom Mletačke republike, na čelu se nalazi knez, koji je mlečanin plemičkog roda i staleža, a kojeg izabire i postavlja Venecija.  

Prevladavajući mletački utjecaj na upravu dalmatinskih srednjovjekovnih gradova očitovao se dvojako: s jedne strane Venecija je imala pravo izbora načelnika, generalnih kapetana mora, providura i td., koji su birani na određeni rok, a s druge strane suspenziju lokalne uprave tih gradova. Također, smatra se da je Venecija u Dalmaciju uvela i izgradila centraliziranu i suvremenu državnu upravu i vojsku s kojom je uspjela organizirati državno usmjereni trgovinski sustav na Jadranu. 

Lokalna samouprava se ustrojava STATUTIMA dalmatinskih gradova, a riječ je o pravim malim ustavima srednjovjekovnog urbaniteta (inzistiraju na skladu i idealu slobode, uređuju socijalnu problematiku gradova, štite integritet gradskog područja i td.), prevladava vremenska ograničenost službeničkog statusa, funkcije nisu dostupne svima nego su pridržane za imućniji plemićki stalež, a vrlo je naglašen utjecaj mletačkog čimbenika jer je za svoje vladavine Venecija u pravilu postavljala svog čovjeka za kneza ili načelnika i na neke druge službe
9.Teritorijalni ustroj do XIX stoljeća u RH?
Do XIX stoljeća bilo je šest reorganizacija. Godine 1861 hrvatski gradovi postali su municipiji, 1881 godine uređen je položaj onih gradova koji imaju svoje posebno uređeno poglavarstvo podređeno neposredno zemaljskoj vladi a ne podžupaniji. Stanovnici grad bili su domaći ili stranci. Domaći su općinari ili građani. Općinari su stalno čuvali općine.  1875 govori se o čistoj političkoj upravi kod nas. Područje Kraljevine Hrvatske, Slavonije i Dalmacije dijeli se na osam županija. Hrvatsko-ugarskom nagodbom 1862 godine u djelokrug potpune autonomije Kraljevine Hrvatske, Slavonije i Dalmacije pripadali su zakonodavstvo i uprava za unutarnje poslove za bogoštovlje i nastavu te za pravosuđe.

10.Prve župe u RH i nabrojite neke?

Prve župe u RH nastaju u X i XI stoljeću koje su svoja imena dobila po položaju župa uz rijeke, more, gore, npr. cetinska, gatačka, kninska, ninska, bribirska,…U najranijim početcima hrvatske države, oblik udruživanja u javnom životu bila je zadruga ( skup bližih i daljnjih rođaka), na čelu je bio  starješina, zajednički imetak zadruge zvao se baština. Više zadruga činilo je pleme a teritorij koji je posjedovalo zove se župa. Na čelu župe bio je ostao župan-neposredno biran, uz župana su još i podžupan, satnik, i pristav.

Župnik i satnik bili su suci župe, a pristav izvršni organ. Organi gradske samouprave su gradska skupština i gradsko vijeće. Gradsko vijeće bilo je vrhovna upravna i zakonodavna vlast za grad i građanstvo. Magistrat-gradsku izvršnu vlast činili su službenici: prior, tribunus, iudex, advocatus, notarius je bio svećenik koji je sastavljao i pisao javne isprave. Vladarova vlast je bila ograničena u župama i gradovima.

11.Što je slobodni kraljevski grad, kako nastaje i navedi neke?
Slobodni kraljevski grad ima visoku autonomiju općine koja dobije kraljevsku povlasticu-sloboštinu. Slobodni kraljevski gradovi su: Varaždin, Krapina, Koprivnica, Zagrebački Gradec. Koprivnica je bila kraljevski slobodni i glavni grad. Slobodni gradovi uživali su svoju privilegiju do konca XVI stoljeća.

12. Kakav je to gradski magistrat i njegov sastav?

Gradska se uprava u Zagrebu sastoji od dvanaest 12 senatora koji čine magistrat i dvadeset dva  22 vijećnika ili prisežnika, na čelu je gradskog magistrata i cijele gradske uprave stoji gradski sudac. Službe svih gradskih organa ograničene su na jednu godinu.

13.U kakvom su odnosu bili dalmatinski gradovi u odnosu na Veneciju, nabroji neke statute i njihove organe?

Venecija se ponašala tipično kolonijalno ne mareći za interese domicilnog pučanstva. Takvim kolonijalnim odnosom Venecija je uspostavila državu poznatu po proračunu. U Dalmaciji je uvela i izgradila centraliziranu i suvremenu državnu upravu i vojsku s kojom je uspjela organizirati državno usmjereni trgovinski sustav. Venecija je postavljala svog čovjeka za kneza ili načelnika (kao i za neke druge službe). Kad su izgubili samostalnost dalmatinski gradovi ugovorom s Mlečanima sačuvali su sudbenost samo u gradskim stvarima dok su je ranije imali u gradskim i kaznenim poslovima. Mlečani su tim ugovorom primjenjivali bizantsko načelo da se kaznena sudbenost mora pridružiti carskim vlastima.

Statuti: Split, Trogir, Šibenik, Dubrovnik, Hvar, Zadar, Korčula,

Organi: Knez, Malo i Veliko vijeće, Mala i  Velika Kurija.

14.Kad se uspostavlja moderna uprava u Hrvatskoj?

 U Hrvatskoj moderna uprava uvodi se1848 godine nakon prestanka feudalizma. Centralna uprava je nad županijama. Unutar županija su kotari, a osnovne jedinice lokalne uprave su općine i gradovi. Kotari pa i općine imali su profesionalni upravni aparat. Na nivou seoskih općina upravni aparat brinuo se o općinskoj imovini, financijama, školama, javnoj sigurnosti, javnoj čistoći, održavanju zgrada i putova, socijalnoj zaštiti.

15.Kojim je aktom regulirana lokalna i regionalna-  područna samouprava?

Prema Ustavu RH jedinice lokalne i područne-regionalne samouprave imaju pravo u okviru zakona svojim STATUTIMA samostalno urediti unutarnje ustrojstvo i djelokrug svojih tijela, te ih prilagoditi potrebama i mogućnostima.

16.Pojam općine, grada  i županije?

Općina je jedinica lokalne samouprave koja se osniva u pravilu za područje više naseljenih mjesta koja predstavljaju prirodnu, gospodarsku i društvenu cjelinu, te koja su povezana zajedničkim interesima stanovništva.

Prema Ustavu RH grad je jedinica lokalne samouprave.

Prema Zakonu o lokalnoj i područnoj-regionalnoj samoupravi grad je jedinica lokalne i područne-regionalne samouprave u kojoj je sjedište županije, te svako mjesto koje ima više od deset tisuća stanovnika i predstavlja urbanu, povijesnu, prirodnu, gospodarsku i društvenu cjelinu.  U sastav grada mogu biti uključena i prigradska naselja koja s gradskim naseljem čine gospodarsku i društvenu cjelinu povezanu  sa dnevnim migracijskim kretanjima i svakodnevnim potrebama stanovništva. Gradom se iznimno može utvrditi mjesto koje ne zadovoljava navedene uvjete ako za to postoje povijesni, gospodarski i geoprometni razlozi.

Županija prema Ustavu RH  je jedinica područne-regionalne samouprave.

Prema Zakonu o lokalnoj i područnoj-regionalnoj samoupravi županija je jedinica područne-regionalne samouprave čije područje predstavlja prirodnu, povijesnu, prometnu, gospodarsku i društvenu i samoupravnu cjelinu, a ustrojava se radi obavljanja poslova od područnog – regionalnog interesa. 

Općina, grad i županija su pravne osobe.

Općina, grad i županija imaju statut.

Statutom se podrobnije uređuje samoupravni djelokrug općine, grada i županije njena obilježja, javna priznanja, ustrojstvo, ovlasti i način rada tijela, način obavljanja poslova, oblici konzultiranja građana, provođenje referenduma u pitanjima iz djelokruga, mjesna samouprava, ustrojstvo i rad javnih službi, oblici suradnje jedinica lokalne i područne-regionalne samouprave te druga pitanja od važnosti za ostvarivanje prava i obveza.

17.Izvršno tijelo lokalne i područne-regionalne samouprave?

Izvršno tijelo lokalne i područne-regionalne samouprave čine općinski načelnik, gradonačelnik i župan. Biraju se neposrednim izborima sukladno posebnom zakonu na mandat od četiri godine, kao i njihovi zamjenici. Biraju ih svi birači sa prebivalištem u jedinici gdje se provode izbori (imaju pravo glasovanja ako su prijavljeni najmanje šest mjeseci). Izbore raspisuje Vlada. Mandat može prestati prije isteka u skladu sa Zakonom o jedinicama lokalne i područne-regionalne samouprave.

18.Koji su poslovi i ovlasti gradskog vijeća?

Općinsko vijeće, gradsko vijeće i županijska skupština predstavnička su tijela građana i tijela lokalne i regionalne – područne samouprave koja donose akte u okviru djelokruga jedinica lokalne i regionalne – područne samouprave te obavljaju i druge poslove u skladu sa zakonom i statutom jedinica lokalne i regionalne – područne samouprave.

Predstavničko tijelo:

1- donosi statut jedinice lokalne i područne-regionalne samouprave,

2-  donosi odluke i druge opće akte kojima uređuje pitanja iz samoupravnog djelokruga jedinice lokalne i područne-regionalne samouprave,

3-  osniva i bira članove radnih tijela vijeća, odnosno skupštine te imenuje i razrješuje druge osobe određene zakonom, drugim propisom ili statutom, 

4- uređuje ustrojstvo i djelokrug upravnih tijela jedinice lokalne i područne – regionalne samouprave,

5-  osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinice lokalne i područne – regionalne samouprave, 

6- obavlja i druge poslove koji su zakonom ili drugim propisom stavljeni u djelokrug predstavničkog tijela.

19.Prihodi jedinica lokalne i područne-regionalne samouprave?

Jedinice lokalne i  područne-regionalne samouprave imaju prihode kojima u okviru svoga samoupravnog djelokruga slobodno raspolažu. Prihodi jedinica lokalne i  područne-regionalne samouprave moraju biti razmjerni s poslovima koje obavljaju njihova tijela u skladu sa zakonom. Država je dužna pomagati financijski slabije jedinice.

Prihodi jedinica lokalne i područne-regionalne samouprave su:

1-općinski, gradski odnosno županijski porezi, prirezi, naknade, doprinosi i pristojbe,

2-prihodi od stvari u njezinom vlasništvu i imovinskih prava

3-prihodi od trgovačkih društava i drugih pravnih osoba u njezinom vlasništvu, odnosno u kojima ima udio ili dionice

4-prihodi od naknada za koncesije koje daje njeno predstavničko tijelo

5-novčane kazne i oduzeta imovinska korist za prekršaje koje sami propišu u skladu sa zakonom

6-udio u zajedničkim porezima s RH

7-sredstva pomoći i dotacija RH predviđena u državnom proračunu

8-drugi prihodi određeni zakonom

20.Autonomno područje općine i grada?

Općina, grad i županija samostalni su u odlučivanju u poslovima iz svog samoupravnog djelokruga u skladu s Ustavom RH  i Zakonom o lokalnoj i područnoj-regionalnoj samoupravi.

Općine i gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

1- uređenje naselja i stanovanje

2- prostorno i urbanističko planiranje

3- komunalno gospodarstvo

4- brigu o djeci

5- socijalnu skrb

6- primarnu zdravstvenu zaštitu

7- odgoj i osnovno obrazovanje

8- kulturu, tjelesnu kulturu i šport

9- zaštitu potrošača

10- zaštitu i unaprjeđenje prirodnog okoliša

11- protupožarnu i civilnu zaštitu, promet na svom području

12- ostale poslove sukladno posebnim zakonima 

21.Autonomno područje- veliki grad?

Veliki gradovi su jedinice lokalne samouprave koje su ujedno gospodarska, financijska, kulturna, zdravstvena, prometna i znanstvena središta razvitka šireg okruženja i koji imaju više od 35.000 stanovnika.

Obavljaju poslove lokalnog značaja  kojima se neposredno ostvaruju potrebe građana i to osobito poslove koji se odnose na:

1- uređenje naselja i stanovanje

2- prostorno i urbanističko planiranje

3- komunalno gospodarstvo

4- brigu o djeci

5- socijalnu skrb

6- primarnu zdravstvenu zaštitu, odgoj i  obrazovanje

7- kulturu, tjelesnu kulturu i šport

8- zaštitu potrošača

9- zaštitu i unaprjeđenje prirodnog okoliša

10- protupožarnu i civilnu zaštitu, 

11- promet na svom području

12- održavanje javnih cesta

13- izdavanje građevinskih i lokacijskih dozvola, drugih akata vezanih uz gradnju, te provedbu dokumenata prostornog uređenja

14- ostale poslove sukladno posebnim zakonima 

22. Autonomno područje – županija?

Županija u svom samoupravnom djelokrugu obavlja poslove od područnog-regionalnog značaja a osobito poslove koji se odnose na:

1- obrazovanje

2- zdravstvo

3- prostorno i urbanističko planiranje

4- gospodarski razvoj

5- promet i prometnu infrastrukturu

6- održavanje javnih cesta

7- planiranje i razvoj mreže obrazovnih, zdravstvenih, socijalnih i kulturnih ustanova

8- izdavanje građevinskih i lokacijskih dozvola, drugih akata vezanih uz gradnju te provedbu dokumenata prostornog uređenja za područje županije izvan područja velikog grada

9- ostale poslove sukladno posebnim zakonima

23.Kako i tko vrši nadzor nad radom i aktima jedinica lokalne i područne – regionalne samouprave?

Država radi zaštite ustavnosti i zakonitosti kao i zaštite prava građana obavlja nadzor nad zakonitošću rada i akata tijela jedinica lokalne i područne-regionalne samouprave.

Nadzor nad zakonitošću rada i akata jedinica lokalne i područne-regionalne samouprave provodi se na način i u postupku utvrđenim zakonom kojim je uređen sustav državne uprave.

23.Kad se raspušta predstavničko tijelo?

Na prijedlog središnjeg tijela državne uprave nadležnog za lokalnu i područnu-regionalnu samoupravu Vlada RH raspustit će predstavničko tijelo:

1- ako donese odluku ili drugi akt kojim ugrožava suverenitet i teritorijalnu cjelovitost RH

2- ako predstavničko tijelo novoustrojene jedinice lokalne i područne-regionalne samouprave ne donese statut u roku od 60 dana od dana konstituiranja

3- ako učestalo donosi opće akte suprotne Ustavu, zakonu ili drugom propisu ili zbog učestalih težih povreda zakona i drugih propisa

4- ako iz bilo kojih razloga trajno ostane bez minimalnog broja članova potrebnih za rad i donošenje odluka

5- ako ne može donositi odluke iz svog djelokruga dulje od tri mjeseca

6- ako u zakonom određenom roku ne donese proračun, odnosno ako ne donese odluku o privremenom financiranju

7- ako u zakonom određenom roku ne donese prostorni plan

Rješenje Vlade RH o raspuštanju predstavničkog tijela je konačno i stupa na snagu danom objave u ,,Narodnim novinama''

Protiv rješenja Vlade RH o raspuštanju predstavničkog tijela predsjednik raspuštenog predstavničkog tijela  može podnijeti tužbu Upravnom sudu RH u roku od osam dana od objave rješenja.

Presuda Upravnog suda objavljuje se u ,,Narodnim novinama''

Ako je Upravni sud odbio ili odbacio tužbu, Vlada će raspisati prijevremene izbore za predstavničko tijelo u roku od 60 dana od dana objave odluke Upravnog suda RH u ,,Narodnim novinama''

24.Koje su ovlasti načelnika općine, gradonačelnika i župana prema predstavničkom tijelu?

Ovlasti načelnika općine, gradonačelnika i župana prema predstavničkom tijelu:

1- pripremanje prijedloga općih akata

2- izvršava ili osigurava izvršenje općih akata predstavničkog tijela

3- usmjerava djelovanje upravnih tijela

4- upravlja nekretninama i pokretninama u vlasništvu jedinica lokalne i područne-regionalne samouprave i njezinim prihodima i rashodima

5- odlučuje o stjecanju i otuđivanju pokretnina i nekretnina čija pojedinačna vrijednost ne prelazi 0,5 % prihoda bez primitaka, najviše do milijun kuna ako je to planirano u proračunu

6- obavlja i druge poslove utvrđene statutom

25.Opoziv  načelnika općine, gradonačelnika i župana? 

1. Mandat načelnika općine, gradonačelnika i župana prestaje po sili zakona: 

1- danom podnošenja ostavke, 

2- danom pravomoćnosti sudske odluke o oduzimanju pravne sposobnosti, 

3- danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca

4- osuđen radi počinjena kaznenog djela protiv slobode i prava čovjeka i građanina, RH  i vrijednosti zaštićenih međunarodnim pravom

5- danom odjave prebivališta s područja jedinice

6- danom prestanka hrvatskog državljanstva

7- smrću

2. Načelnika općine, gradonačelnika i župana  može razriješiti predstavničko tijelo raspisivanjem referenduma o razrješenju u slučaju:

1- kada krše ili ne izvršavaju odluke predstavničkog tijela

2- kada svojim radom prouzroče jedinici lokalne i područne-regionalne samouprave znatnu materijalnu štetu

Predstavničko tijelo će u roku od osam dana obavijestiti Vladu RH o prestanku mandata načelnika općine, gradonačelnika i župana radi raspisivanja prijevremenih izbora za novog načelnika općine, gradonačelnika i župana. Ako je prestanak mandata načelnika općine, gradonačelnika i župana nastupio u istoj godini u kojoj se održavaju redovni izbori a prije njihovog održavanja u toj se jedinici neće raspisati i održati prijevremeni izbori, dužnost načelnika općine, gradonačelnika i župana do kraja mandata obavljat će njegov zamjenik.

Ako prestane mandat zamjeniku općinskog gradonačelnika, načelnika i župana neće se raspisivati prijevremeni izbori.

26. Kako Ustav RH definira pravo na lokalnu samoupravu?

Građanima se jamči pravo na lokalni i područnu –regionalnu samoupravu, koje se ostvaruje preko predstavničkih tijela koja su sastavljena od članova izabranih na slobodnim i tajnim izborima na temelju neposrednog, jednakog i općeg biračkog prava. Građani sudjeluju neposredno u upravljanju  lokalnih poslova putem zborova, referenduma, i drugih oblika neposrednog odlučivanja.

27. Navedi pojedina načela Europske povelje o lokalnoj samoupravi?

EUROPSKA POVELJA O LOKALNOJ SAMOUPRAVI?
Akt donesen u Strasburgu 15.10.1985.g. U preambuli se naglašava činjenica da su lokalne vlasti jedan od glavnih izvora  bilo kojeg demokratskog režima.Povelja naglašava pravo građana da sudjeluju u vođenju javnih poslova uvjerenje da je najneposrednije ostvarivanje ovog prva moguće upravo na lokalnoj razini.Zemlje članice vijeća Evrope, koje su potpisnice povelje izražavaju stav da je čuvanje i jačanje lokalne samouprave u različitim evropskim zemljama značajan doprinos izgradnji Evrope zasnovane na načelima demokracije i decentralizacije moći.
 POVELJA ODREĐUJE:

 1.   da će se načelo lokalne samouprave priznavati u domaćem zakonodavstvu i gdje je  moguće provesti u ustavu.            
2.    da definiciju lokalne samouprave po kojoj ona znači pravo i sposobnost lokalnih vlasti, da u skladu sa zakonom uređuje javne poslove u interesu lokalnog pučanstva.
3.    određuje da će se ovlasti i dužnosti lokalni vlasti urediti ustavom ili statutom.
4.    povelja naglašava načelo supsidijarnosti.
5.    određuje da će javne poslove obavljati vlast najbliža građanima
6.    određuje da lokalne vlasti mogu odrediti svoj unutarnji upravni ustroj.
7.    utvrđuje uvjete obnašanja dužnosti na lokalnoj razini
8.    povelja govori o nadzoru nad radom lokalnih vlasti s ciljem da se osigura zakonitost i ustavnost.
9.    razrađuje problematiku financiranja lokalne vlasti, ona ima pravo na odgovarajuće izvore financiranje u okviru svojih ovlasti.
10.                      predviđa zaštitu financijski slabijih lokalnih vlasti
11.                      o pravu lokalnih vlasti na udruživanje
12.                      predviđa i mogućnost pravne zaštite lokalne samouprave
